**দেবলগড়** হল ভারতের পশ্চিমবঙ্গের নদীয়া জেলার দেবগ্রামে অবস্থিত একটি প্রত্নক্ষেত্র। প্রত্নক্ষেত্রটি থেকে গুপ্ত-পরবর্তী, পাল, সেন ও সুলতালি যুগের প্রত্নবস্তু উদ্ধার করা হয়েছে, যা বসতিটির আনুমানিক ১৫০০ বছরের ইতিহাসকে উপস্থাপন করে। অনুমানকরা হয়, যে দেবলগড়কে কেন্দ্র করে সেনযুগে একটি বাণিজ্য কেন্দ্র গড়ে উঠেছিল; এই সময়ের মৃৎশিল্পে শৈল্পিক উৎকর্ষ পরিলক্ষিত হয়।

প্রত্নক্ষেত্রটি এক বর্গকিমি এলাকা জুড়ে বিস্তৃত; প্রায় বর্গাকার প্রত্নক্ষেত্রে দৈর্ঘ ও প্রস্থ উভয়ই হল প্রায় ১ কিলোমিটার দীর্ঘ। এই গড়ের চারিদিকে মাটি ও ইঁট দ্বারা নির্মিত চওড়া প্রাচীরের ধ্বংসাবশেষ পরিলক্ষিত হয়, যা ১৫ ফুট থেকে ২০ ফুট চওড়া ছিল। প্রাচীরের বাইরের দিকে ৪০–৫০ মিটার চওড়া ও ৮–১০ ফুট গভীর পরিখা ছিল, যার বেশিরভাগ অংশ বর্তমানে বিলুপ্ত হয়ে গিয়েছে।

এখানে সরকারি কোন সংস্থা দ্বারা খননকার্য পরিচালিত হয়নি। তবে প্রত্নক্ষেত্রটি থেকে কৃষ্ণ-লোহিত মৃৎপাত্র, জল প্রদীপ, বৌদ্ধ ও বিষ্ণু মূর্তি আবিষ্কৃত হয়েছে।

অবস্থান
-------

দেবলগড় উত্তর গোলার্ধে অবস্থিত, নিরক্ষরেখার ২৩.১৫৮ ডিগ্রি উত্তরে। দেবলগড় কলকাতা থেকে প্রায় ৭৫ কিলোমিটার উত্তরে গাঙ্গেয় ব-দ্বীপে  নদীয়া জেলার দেবগ্রামে অবস্থিত।

দেবলগড় মরালী নদীর শাখা হাঙর নদীর তীরে অবস্থিত; বর্তমানে নদীটি মজে গিয়েছে এবং *নাস্তার* বিল বা জলাভূমিতে পরিণত হয়েছে। প্রত্নক্ষেত্রটির অবস্থান ছিল নদীর দক্ষিণ তীরে, এবং নদীর নব্যতা সহ গঙ্গা ও ইছামতীর সঙ্গে সংযোগ বাণিজ্যিক সক্ষমতা প্রদান করেছিল।

ইতিহাস
------

দেবলগড় প্রত্নক্ষেত্রের প্রথম উল্লেখ ১৮৯৬ খ্রিষ্টাব্দে প্রকাশিত *লিস্ট অব অ্যাংসিয়েন্ট মনুমেন্ট ইন বেঙ্গল* বইয়ে পাওয়া যায়। দেবলগড়কে মুসলিম যুগের আগে পাল-সেন যুগের প্রত্নক্ষেত্র হিসাবে বর্ণনা করা হয়েছিল। এটি ছাড়া আর একটা বাংলা খবরের কাগজ *সমাচার দর্পণ*-এ ‘চাকদা হইতে এত ক্রোশ দূরে একটি ইটের ভাঙা স্তুপ দেখা যায়’ শিরোনামে প্রকাশিত নিবন্ধে দেবলগড়ের উল্লেখ করা হয়েছিল।

কালানুক্রম
----------

প্রাপ্ত নমুনা অনুযায়ী, দেবলগড়ের সময়কালকে *দি এশিয়াটিক সোসাইটি* দ্বারা চারটি স্তরে বিভক্ত করা হয়েছে। প্রথম স্তরটি আধুনিক যুগের অন্তর্গত, এই স্তরে ব্রিটিশ উপনিবেশিক শাসনের নিদর্শন পাওয়া গিয়েছে। দ্বিতীয় স্তরে রৌপমুদ্রা ও অস্ত্রের অবশেষ উদ্ধার করা হয়েছে, সুলতানি ও মুঘল যুগকে নির্দেশিত করে। তৃতীয় স্তরটি পাল ও সেন যুগের অন্তর্গত ছিল, এবং এই স্তরে মৃৎপাত্র ও বুদ্ধ মূর্তি পাওয়া গিয়েছে। সর্বনিম্ন স্তরটি পারম্ভিক প্রারম্ভিক মধ্যযুগের অন্তর্গত। এই স্তরে গুপ্ত-পরবর্তী ও পাল যুগের নিদর্শন আবিষ্কৃত হয়েছে, যেমন ধাতব বুদ্ধ মূর্তি ও ধর্মচক্র।

দেবলগড়ের পর্যায়গুলি| পর্যায় | সময় | ঘটনা |
| --- | --- | --- |
| প্রথম পর্যায় | আধুনিক যুগ | ব্রিটিশ উপনিবেশিক শাসন |
| দ্বিতীয় পর্যায় | ১২০০–১৭৫০ খ্রিস্টাব্দ | সুলতান ও মুঘল |
| তৃতীয় পর্যায় | প্রারম্ভিক মধ্যযুগ | পাল ও সেন |
| চতুর্থ পর্যায় | প্রারম্ভিক মধ্যযুগ | গুপ্ত-পরবর্তী ও পাল |

প্রত্নতত্ত্ব
------------

দেবলগড় থেকে উদ্ধারকৃত সেনযুগের উৎকীর্ণ মৃৎপাত্রের টুকর সমূহ।
গড়টি প্রাচীনকাল থেকে দেবগ্রামের অবস্থান করছিল। গ্রামের লোকেরা গড়ের উপস্থিতি সম্পর্কে অবগত ছিল। এই গড় গ্রামবাসীর কাছে দেবল রাজার গড় বা বাসস্থান হিসাবে পরিচিত, এবং গ্রামবাসীদের বিশ্বাস দেবল রাজার মৃত্যুর পর থেকে গড়টি পরিতক্ত্য অবস্থায় রয়েছে। এই গড় ও এর পার্শ্ববর্তী স্থান থেকে প্রাচীন প্রত্নবস্তু পাওয়া গিয়েছে।

*দি এশিয়াটিক সোসাইটি* দ্বারা ২০১৮ খ্রিস্টাব্দের জুলাই মাসে প্রকাশিত বুলেটিনে উল্লেখ করা হয়েছে পালযুগে দেবলগড়ের উপস্থিতি কথা। দেবলগড় থেকে কালো বর্ণের মসৃণ গাত্রযুক্ত মৃৎপাত্র পাওয়া গেছে; কিছু কালো বর্ণের মৃৎপাত্র পাওয়া গিয়েছে, যাদের গাত্রে অলংকরণ পরিলক্ষিত হয়। সুলতানী যুগের উজ্জ্বল রঙের মৃৎপাত্র ও সরু নলযুক্ত কলসি আবিষ্কৃত হয়েছে। এই সকল প্রত্নসামগ্রীগুলি সেন ও সুলতানী যুগে দেবলগড়ের উন্নত মৃৎশিল্পের ইঙ্গিত করে। পাল যুগের একটি অলংকরণযুক্ত ফুলাদানি উদ্ধার করা হয়েছে, যার গাত্রে নরী মূর্তি খোদিত রয়েছে। এই অলংকরণযুক্ত ফুলাদানি পাল যুগে বাংলার উন্নত শিল্পকলাকে উপস্থাপন করে।

দেবলগড়ের খিড়কি পুকুর এবং পরিখার মধ্যবর্তী অংশ থেকে ৩ সেমি ছিদ্রযুক্ত মাকড়া পাথরের খণ্ড (ব্লক) পাওয়া গিয়েছে। অধ্যাপক বিশ্বজিৎ রায়, এই পাথর খণ্ডগুলিকে জাহাজ বা জলযানের নোঙর হিসাবে উল্লেখ করেছেন। তিনি আরও উল্লেখ করেছেন এই ধরনের পাথরের খণ্ড হরিনারায়ণপুর ও তিলপী প্রত্নক্ষেত্র থেকেও আবিষ্কৃত হয়েছে, যেগুলি নোঙর করার কাজে ব্যবহৃত হত। এছাড়াও কিছু বৃহৎ আকারের মাকড়া পাথরের খণ্ড দেবগ্রামের বিভিন্ন স্থান থেকে উদ্ধার করা হয়েছে। এই বৃহৎ পাথর খণ্ডে খোদিত অলংকরণ থেকে অনুমান করা হচ্ছে যে এগুলি স্থাপত্য উপকরণ হিসাবে ব্যবহার করা হয়েছিল।

তথ্যসূত্র
---------

1. 1 2 3 4  "Volume XLVII No. 7" (পিডিএফ)। *দি এশিয়াটিক সোসাইটি* (ইংরেজি ভাষায়)। ১ পার্ক স্ট্রিট, কলকাতা। জুলাই ২০১৮। পৃষ্ঠা ৯। সংগ্রহের তারিখ ৩০ নভেম্বর ২০২৩।
2. ↑  রায় ২০২১, পৃ. ৪৮।
3. ↑  রায় ২০২১, পৃ. ১৩৩।
4. ↑  রায় ২০২১, পৃ. ১১৬।
5. ↑  রায় ২০২১, পৃ. ৫২–৫৩।
6. ↑  রায় ২০২১, পৃ. ২০–২১।
7. ↑  বসু ২০২১, পৃ. ১৬৭।
8. ↑  রায় ২০২১, পৃ. ৩৬।
9. 1 2  রায় ২০২১, পৃ. ১১৭।
10. ↑  রায় ২০২১, পৃ. ৩৫।
11. 1 2 3  রায় ২০২১, পৃ. ৬১।
12. ↑  ভট্টাচার্য, তন্ময় (৭ এপ্রিল ২০২৩)। "ঈর্ষাক্ষাৎকার: বিশ্বজিৎ রায় — দ্বিতীয় পর্ব - Prohor"। *প্রহর*। সংগ্রহের তারিখ ১০ ডিসেম্বর ২০২৩।
13. ↑  রায় ২০২১, পৃ. ২০।
14. ↑  চট্টোপাধ্যায়, কুন্তক (১১ জুন ২০২৩)। "দেবল রাজার গড়"। *আনন্দবাজার পত্রিকা*। এবিপি গোষ্ঠী। সংগ্রহের তারিখ ১ ডিসেম্বর ২০২৩।
15. 1 2  রায় ২০২১, পৃ. ৮৩।
16. ↑  রায় ২০২১, পৃ. ৫৬।

গ্রন্থপঞ্জি
-----------

* রায়, বিশ্বজিৎ (সেপ্টেম্বর ২০২১)। *দেবলগড় আনুলিয়া প্রত্নক্ষেত্র: হারানো এক রাজধানীর সন্ধানে* (প্রথম সংস্করণ)। আলিপুরদুয়ার, পশ্চিমবঙ্গ: বিয়ন্ড হরাইজন পাবলিকেশন। আইএসবিএন 978-81-952883-3-5।
* বসু, দুর্গা, সম্পাদক (২০২১)। "Journal of Heritage, Archaeology & Management (JHAM) Volume 1 Issue 1"। *জার্নাল অব হেরিটেজ, আর্কিওলজি অ্যান্ড ম্যানেজমেন্ট* (ইংরেজি ভাষায়)। কলকাতা: সোসাইটি ফর হেরিটেজ, আর্কিওলজি অ্যান্ড ম্যানেজমেন্ট। **১**। আইএসএসএন 2583-4126। সংগ্রহের তারিখ ১ ডিসেম্বর ২০২৩।

বহিঃসংযোগ
---------


উইকিমিডিয়া কমন্সে **দেবলগড়** সংক্রান্ত মিডিয়া রয়েছে।

| * দে
* স
বাংলার প্রত্নস্থল |
| --- |
| পশ্চিমবঙ্গ | 
* বল্লাল ঢিপি
* বাণগড়
* বেতড়
* বিষ্ণুপুর
* চন্দ্রকেতুগড়
* দেবলগড়
* দেউলপোতা
* ডিহর
* ধোসা
* গৌড়
* গোবিন্দপুর
* হরিনারায়ণপুর
* জগজীবনপুর
* কলিকাতা
* কর্ণসুবর্ণ
* মোগলমারি
* পাণ্ডু রাজার ঢিবি
* পান্ডুয়া
* ভরতপুর
* রাজপাট
* সপ্তগ্রাম
* সুতানুটি
* তাম্রলিপ্ত
* তান্ডা
* তেলকুপি
* তিলপি

 |
| বাংলাদেশ | 
* ভিতরগড়
* বিক্রমপুর বিহার
* চন্দ্রপুর বিশ্ববিদ্যালয়
* হলুদ বিহার
* গোকুল মেধ
* জগদ্দল বিহার
* মহাস্থানগড়
* ময়নামতী
* নটেশ্বর দেউল
* পণ্ডিত বিহার
* শালবন বিহার
* সীতাকোট বিহার
* সোমপুর মহাবিহার
* সোনারগাঁও
* ভাসু বিহার
* উয়ারী-বটেশ্বর

 |